Както почти всяка година, и тази не минава без конкурсът да е въвлечен в политически вълнения, от които той се пази. През 1975 г. Турция решава да направи дебют на „Евровизия“. Година по-рано обаче Турската армия нахлува в Кипър и окупира северната му част. В знак на протест Гърция обявява бойкот на фестивала. От своя страна португалският изпълнител Дуарте Мендес настоява да пее в униформата на Движението на въоръжените сили, което през предходната година извършва преврат, довел до демократична революция в страната му. Той иска също да излезе на сцената и с револвер. Организаторите успяват да го разубедят. Но все пак допускат до участие песента му „Madrugada“, която е изцяло политическа – посветена е на събитията в Португалия, и е написана във възхвала на революцията.